## Metrovalencia interromprà per obres el servici entre les estacions d’Aragó i Marítim i de Masies a Bétera del 27 de juny al 31 d’agost

*** Entre Masies, Horta Vella i Bétera s’oferix autobús entre les tres parades sense circulació ferroviària**

Ferrocarrils de la Generalitat Valenciana (FGV) interromprà temporalment la circulació entre les estacions d’Aragó i Marítim (línies 5 i 7) i entre Masies i Bétera (línia 1) durant l’estiu per a escometre les obres de rehabilitació i renovació de la infraestructura i superestructura del túnel que connecta les dos instal·lacions, en el primer cas, i pels treballs que el Ministeri de Transport, Mobilitat i Agenda Urbana escometrà en l’A-7, en el segon.

Les dos interrupcions del servici tindran lloc del 27 de juny al 31 d’agost, amb la finalitat de minimitzar la repercussió, ja que s’ha triat el període estival per ser el de menys volum de viatgers.

A València, durant este període, es recomana als usuaris que utilitzen les estacions de metro i tramvia en servici pròximes a les estacions sense servici, així com altres mitjans de transport públic urbà. Les estacions afectades de les línies 5 i 7 són Aragó, que romandrà oberta, Amistat i Ayora, les dos tancades, i Marítim, que comptarà únicament amb servici de les línies tramviàries 6 i 8.

En el cas de Bétera, serà el Ministeri de Transport, Mobilitat i Agenda Urbana, responsable de les obres que s’executen en l’A-7, el que oferisca un dispositiu alternatiu d’autobús que connectarà les parades de Bétera, Horta Vella i Masies, a on s’enllaçarà amb el servici de metro.

**Reforç dels servicis d’atenció al client**

Davant d’estes interrupcions, FGV ha previst reforçar la presència del personal d’atenció al client en les estacions afectades, així com les de transbord de les línies de metro amb el tramvia per a facilitar la informació i l’atenció als viatgers.

Al seu torn, s’aconsella als usuaris que, en els dos casos i quan arribe el moment, consulten els horaris, les freqüències i els enllaços alternatius en la pàgina web www.metrovalencia.es. També poden consultar el telèfon gratuït d’informació i atenció al client 900 46 10 46, així com l’app oficial de Metrovalencia.

**Circulació interrompuda entre Aragó i Marítim**

En concret, del 27 de juny al 31 d’agost es durà a terme el procés de renovació de la infraestructura subterrània de la xarxa de Metrovalencia en el citat tram, d’uns 2,7 quilòmetres de longitud, que afecta també les estacions d’Amistat i Ayora.

L’estació d’Aragó quedarà oberta com a inici i final de les línies 5 i 7 de metro, i Marítim mantindrà el servici tramviari de les línies 6 i 8, que permeten accedir a la façana marítima de la ciutat de València.

Metrovalencia recomana als viatgers amb destinació a les platges de la ciutat emprar les línies tramviàries 4 i 6, amb connexió amb les línies de metro 3 i 9 a Benimaclet i 1 i 2 a Empalme.

Com a mitjans alternatius es recomana també l’ús dels servicis de transport públic urbà amb accés pròxims a les estacions afectades.

Estes obres, pressupostades en uns tres milions d’euros, es realitzen amb la finalitat de millorar les infraestructures i les condicions de seguretat del tram, per a complir, així, els estàndards establits per a la xarxa ferroviària autonòmica en la Llei 7/2018, de 26 de març, de seguretat ferroviària, i a requeriment de l’Agència Valenciana de Seguretat Ferroviària.

**Interrupció entre Masies i Bétera**

D’altra banda, els treballs en l’A-7 per a millorar la funcionalitat i la seguretat viària d’un tram de l’autovia pròxim a la xarxa de Metrovalencia que durà a terme el Ministeri de Transport, Mobilitat i Agenda Urbana durant l’estiu també implicaran el tall del servici ferroviari entre les estacions de Masies i Bétera, que també afecta Horta Vella, de la línia 1 (Bétera-Castelló).

Mentres duren les obres del Ministeri, del 27 de juny al 31 d’agost, es disposarà d’un servici alternatiu d’autobús per a garantir els desplaçaments entre Bétera, Horta Vella i Masies, que es convertirà en principi i final de la línia 1 de Metrovalencia.

Fecha: 18/06/2025